פרק נוסף באגדה: קרב הענקים בין פדרר לנדאל
לראשונה מאז 2008, השניים ייפגשו ראש בראש בווימבלדון בחצי הגמר. הספרדי ("מרגש") והשווייצרי ("רפא יכול לנצח בכל משטח") בכוננות. וגם: ג'וקוביץ'
מאת שי אלון 12/07/2019 00:00
את המשחק הזה אף אחד לא הולך להחמיץ – היום (שישי), חצי גמר ווימבלדון בין שני הענקים רוג'ר פדרר ורפאל נדאל. התמודדות זו סומנה עוד מתחילת הטורניר, עת שנחשפנו להגרלה, כקרב הגדול ביותר של הטורניר. אמנם זהו חצי הגמר, אך לגמרי גמר אמיתי. שני היריבים המיתולוגיים איבדו פה ושם מערכה, אבל בסך הכול טיילו בדרך למשחק ה-40 בינהם, והראשון על הדשא בווימבלדון מאז 2008.
המשחק הזה יהיה פרק נוסף באחת היריבויות הגדולות בכל הזמנים בטניס, כשבראש-בראש נדאל מוליך 15:24 כשניצחונו האחרון היה לפני כחודש בחצי גמר הרולאן גארוס. “פדרר הוא שחקן הדשא הטוב בהיסטוריה. אני אהיה חייב להיות בשיאי כדי שיהיה לי צ'אנס להיות בגמר. לחזור לבמה הזאת ביחד אחרי 11 שנה, זה מרגש עבורי ועבורו", אמר נדאל לקראת הסופר-קלאסיקו.
עבור פדרר, עדיף לשכוח את המשחק ברולאן גארוס ולעלות על המגרש המרכזי בראש נקי. "רפא יכול לנצח כל אחד על כל משטח. הוא לא רק שחקן חימר, זה לא משנה איך הוא היה בטורניר עד עכשיו או איך אני", אמר אלוף ווימבלדון שמונה פעמים שמחפש את התואר התשיעי.
ויהיה מחר גם חצי גמר נוסף, כאשר נובאק ג'וקוביץ’, הראשון בעולם ואלוף 2018, יפגוש את רוברטו באוטיסטה אגוט שבגיל 30 מגיע לנקודת שיא בקריירה. לכאורה משחק עם יתרון ברור לנובאק, אבל הספרדי ניצח את הסרבי פעמיים השנה ושלוש פעמים מתוך חמישה מפגשים בקריירה.
נובאק ג'וקוביץ'. אתגר לא פשוט לפניו (רויטרס)
נובאק איבד רק מערכה אחת מול הורקאץ הפולני בדרך לחצי הגמר וככל שהטורניר התקדם נראה חד יותר ומצא תשובה לכל שחקן שעמד מולו. ברבע הגמר איבד הסרבי רק 6 משחקונים, הכי מעט שאיבד בכל רבעי הגמר בהם השתתף בגראנד סלאם.
"במשחקים מול נובאק יש ראלים ארוכים כמו שאני אוהב. ג'וקוביץ’ נשאר בכל נקודה גם אם היא נראית אבודה לגמרי מבחינתו", אמר באוטיסטה אגוט שאיבד רק מערכה אחת אף הוא ברבע הגמר מול פלה הארגנטיני בכל הטורניר.
רוברטו באוטיסטה אגוט. רוצה גמר (רויטרס)